Aalborg Universitet skal have ny bestyrelsesformand. Den nuværende formand, Frank Jensen, trækker sig fra posten efter sit kandidatur til overborgmesterposten i København.

Frank Jensen, tidligere minister og i mange år valgt for Socialdemokraterne i Nordjylland, blev formand for universitetets bestyrelse den 1. februar 2006. Han blev valgt for en fireårig periode, men har besluttet at trække sig, fordi han stiller op til posten som overborgmester i København. Han bliver dog siddende i bestyrelsen perioden ud til 1. februar næste år.